|  |  |
| --- | --- |
|  |  |

**A PIAC ÉS AZ ÁLLAM AZ EMBER SZOLGÁLATÁBAN (?)**

AKTUÁLIS TÁRSADALMI, GAZDASÁGI KÉRDÉSEK

A KATOLIKUS EGYHÁZ TANÍTÁSÁNAK TÜKRÉBEN

**KONFERENCIA PROGRAMFÜZETE**

**2017.**

A Pázmány Péter Katolikus Egyetem Jog- és Államtudományi Karának Heller Farkas Közgazdaságtudományi Intézete a Magyar Tudomány Napja – 2017 – alkalmából konferenciát tart

**A PIAC ÉS AZ ÁLLAM AZ EMBER SZOLGÁLATÁBAN (?)**

Aktuális társadalmi, gazdasági kérdések

a katolikus egyház tanításának tükrében címmel.

Helyszíne: Pázmány Péter Katolikus Egyetem 1088 Budapest, Szentkirályi u.28.

Szent II. János Pál Pápa terem

Időpontja: 2017. november 23, csütörtök, 10-16 óráig

A konferencia előadói – az előadások sorrendjében:

Kránitz Mihály

PPKE HTK, Dékán, egyetemi tanár

Botos Katalin

PPKE-JÁK, SZTE professzor emerita

Katona Klára

PPKE JÁK, habil. egyetemi docens

Schlett András

PPKE JÁK, egyetemi docens

Kőrösi István

PPKE JÁK, egyetemi docens

Szalai Ákos

PPKE JÁK, BCE KTK egyetemi docens

Schanda Balázs

PPKE-JÁK, egyetemi tanár

Horkay Hörcher Ferenc

PPKE-BTK, egyetemi tanár

Balázs Zoltán

Corvinus Egyetem, egyetemi tanár

Mike Károly

Corvinus Egyetem, egyetemi docens

A Heller Farkas Közgazdaságtudományi Intézet kutatási és oktatási témái között az egyház társadalmi, gazdasági tanításainak elemzése az intézet megalakulása óta prioritást élvezett. Utoljára 2014. februárjában vettünk részt a Kultúra Pápai Tanácsa támogatásával e témában rendezett angol nyelvű konferencián („Morality in Economics and secularized society in the 21st Century”).

A gazdaság és társadalom etikai vonatkozásának vizsgálatától mindennapi munkánkban sem tudunk elvonatkoztatni, a jelen konferenciának azonban különös aktualitást ad, hogy legutóbbi nyilatkozatában még Warren Buffett, a világ második leggazdagabb embere is az egyik legnagyobb problémának a gazdagok és szegények közötti árok elmélyülését látja. Erről a kérdésről a Katolikus Egyháznak régóta markáns véleménye van, melynek ideje újfent hangot adnunk.

**Konferenciánk mottójául II. János Pál Centensimus Annus című enciklikájának részletét választottuk:**

***”...az emberek együttélésének nem célja sem az állam, sem a piac, hanem az ember önmagában olyan páratlan értékkel bír, akit az államnak és a piacnak is szolgálnia kell.” (CA 49.)***

A piac és az állam embert szolgáló szerepének elemzését két plenáris ülésen tervezzük megvitatni, 5-5 húszperces előadás és azt követő vita keretében.

**A konferencia programja**

10.00-10.10: Köszöntő

*10.10-12.30: Plenáris ülés: A piac az ember szolgálatában (?)*

10.10-10.30: Kránitz Mihály: Jézus és a pénz

10.30-10.50: Botos Katalin: Morális alapú közgazdaságtan

10.50-11.10: Katona Klára: A pénzügyi közvetítőrendszer gazdasági hatásának vizsgálata az Egyház tanításának szemszögéből

11.10-11.30: Schlett András: Személy és gazdaság. Megjegyzések a gazdasági élet kulturális összefüggéseiről

11.30-11.50: Kőrösi István: A pápai enciklikák gazdasági tanítása a Rerum Novarumtól a Laudato Si-ig.

11.50-12.30: Vita

12.30-13.30: Ebédszünet

*13.30-15.50: Plenáris ülés: Az állam az ember szolgálatában (?)*

13.30-13.50: Szalai Ákos: A kormányzati kudarcok modellje - a Társadalmi Tanítás vakfoltja?

13.50-14.10: Schanda Balázs: Az állam a közjó szolgálatában

14.10-14.30: Horkay Hörcher Ferenc: Szubszidiaritás, önkormányzás és az egyéni felelősség elve

14.30-14.50: Balázs Zoltán: Az állam határai

14.50-15.10: Mike Károly: Az ökológia, mint erkölcsi giccs, és mint prudens kormányzás

15.10- 15.50: Vita

15.50: Katona Klára: Zárszó

**Előadások összefoglalói**

***Plenáris ülés: A piac az ember szolgálatában (?)***

**Kránitz Mihály**

PPKE HTK, Dékán, egyetemi tanár

***Jézus és a pénz. Gazdasági ügyek az evangéliumokban***

Talán különösnek tűnik, hogy Jézus Krisztus, a Megváltó személyét kapcsolatba hozzuk a pénz és a gazdasági ügyek világával. Az alapos evangéliumolvasás azonban világossá teszi, hogy Jézusnak milyen határozott elgondolása volt az anyagiak kezeléséről. Erre találunk példákat Jézus földi élete során az apostolokkal való kapcsolatában és azokban a helyzetekben, ahol a pénz megnyilvánulásaival találkozott. Bár számol az anyagi összetevővel, de Jézus mindig a személy javát helyezi előtérbe, mely az áldozatoktól sem riad vissza.

**Botos Katalin**

PPKE-JÁK, SZTE professzor emerita

***Morális alapú közgazdaságtan***

(Erkölcs és gazdaság-Közgazdaságtan változóban)

Amióta az emberi civilizáció kialakult, az ember gazdálkodott. Ennek alapjait az érvényes vallás-ideológia szabta meg. Mit lehet, mit szabad megtenni a földi boldogulás érdekében.

A gazdaságtörténet tanúsága szerint a Kr.u. első évezredben a világ keleti és nyugati része nagyjából egy szinten volt a gazdasági fejlettséget illetően, Az ezredforduló után azonban a Nyugat elhúzott, és 1820 után radikálisan előnybe került. Oka – sokak szerint - a vallási világnézetben gyökerezik.

A mai közgazdaságtan elveti, hogy a az erkölcshöz, a morálteológiához köze legyen. Matematikai jellegűnek természettudományhoz hasonlónak tekinti. Pedig a közgazdaságtudomány-társadalomtudomány. Törvényei a körülményektől függőek. A mainstream úgy véli, hogy az államnak a piac törvényeit az államnak nem szabad befolyásolnia, mert az csak torzítja az allokációt. Adam Smithre hivatkoznak. Csakhogy Smith a járadékosokat védő állam ellen volt. S napjainkban is vannak „járadékosok”, akik hatalmukba kerítették az államot. A legnagyobb járadékos réteg a pénzteremtés monopóliumán alapuló bankszektor és az árnyékbank-rendszer. Fontos lenne, hogy a mai jövedelem-differenciálódás okait felismerjük, és tovább terjedését megakadályozzuk.

Újra kell gondolnunk a közgazdaságtant. Látni kell, hogy bár célja változatlan- a szűkös erőforrásokkal való ésszerű gazdálkodás, *az erőforrások mindegyike tőke*. Ennek megfelelően meg kell őrizni állományát. A reáltőkével kapcsolatosan megvizsgáljuk a pénztőke és reáltőke kapcsolatát, a humántőke helyzetét (a fejlett országok katasztrofális demográfiai helyzetét), s a természeti tőke fogalmát, az ökológiai problémák gyökereit. Kitérünk röviden az eladósodás jelenségének következményeire, és morális bírálatára is. Leghatározottabban úgy véljük, hogy újra kell gondolni a közgazdaságtant. Nem tartjuk elfogadhatónak, hogy e tudománynak a valósághoz való kapcsolatát ne tekintsük elsődlegesnek. Ezen belül felülvizsgálandónak tartjuk a gazdaság egyik legfontosabb szektorának: a pénzügyi rendszernek a működését. Ha el akarjuk kerülni a fenntartható gazdálkodás csődjét.

**Katona Klára**

PPKE JÁK, hab. egyetemi docens

***A pénzügyi közvetítőrendszer gazdasági hatásának vizsgálata az Egyház tanításának szemszögéből***

A pénzügyi közvetítő rendszer gazdaságra gyakorolt pozitív hatásáról számos tanulmány készült az elmúlt évtizedekben, melyek jelentős empirikus alátámasztását adták azoknak a teoretikusan is belátható összefüggéseknek, melyek a pénzügyi közvetítőrendszert a piacgazdaság motorjává teszik (az információ megszerzésének és a tranzakciók költségeinek a csökkenése, a hatékony tőkeallokáció, a likviditás biztosítása, a vállalati kihelyezések kontrollja, a kockázatok diverzifikációja és mérséklése, a gazdaság alkalmazkodóképességének növelés).

A 2008-as globális pénzügyi válság azonban alapjaiban rengette meg a pénzügyi közvetítőrendszerbe – és a fent említett szoros összefüggés miatt – az egész piacgazdaságba vetett bizalmat. A válság okainak feltárása a mai napig foglalkoztatja a közgazdasági szakirodalmat. Egyes kutatók technikai, egyszeri vagy személyes- morális indokokra vezetik vissza a válságot, melyek megoldása a rendszer keretein belül keresendő. Mások azonban rendszerszintűnek látják a problémát és alapvetően új megközelítést tartanak szükségesnek mind a pénzügyi közvetítőrendszer, mind a piacgazdaság elméletében és gyakorlatában. Mindkét lehetséges magyarázatnak van azonban egy közös eleme, és ez nem más, mint a moralitás, mely, ha hiányzik akár a személy, akár az intézmény, akár rendszer gyakorlatából, óhatatlanul válságot idéz elő.

Az erkölcsi szempont alapvető fontosságára az ember gazdasági tevékenységében pápai enciklikák egész sora hívja fel a figyelmet. A Katolikus Egyház társadalmi tanítása nem közgazdasági modellek kidolgozását tűzi ki ugyanis célul, hanem azt kívánja hangsúlyozni, hogy az ember minden tevékenységének középpontjába az erkölcsi szempontot kell helyezni. A tanítás négy alapelvét, az emberi méltóságot, a szolidaritást, a szubszidiaritást és a közjót a gazdaság egészének kell visszatükröznie. A gazdaság végső célja pedig az ember fejlődésének szolgálata.

**Schlett András**

PPKE JÁK, egyetemi docens

***Személy és gazdaság. Megjegyzések a gazdasági élet kulturális összefüggéseiről***

(Kapitalizmus, mint kulturális megszaladás)

Napjainkban rendkívüli mennyiségi, minőségi, gyorsasági és felhalmozási ugrásoknak vagyunk tanúi a tudományos fejlődésben, a technológiai újításokban és ezek gyors alkalmazásában egyaránt. A látványos fejlődés számos problémát is felvet: veszélybe került az egyén és társadalom, az ember és természet, a test és lélek egyensúlya. A katolikus társadalmi tanítás az emberért érzett felelősség hangján szól, amikor megfogalmazza: *„korunk abban különbözik a korábbi korszakoktól, hogy ma a tudomány és a technika hatalmas léptekkel halad előre, miközben az emberi méltóságtudat ugyanolyan hatalmas léptekkel halad – hátra. Mert e kor „legelképesztőbb és legiszonyatosabb műve az, hogy az ember a természet rendjében óriássá lett, a természetfeletti örökkévalóság rendjében meg törpévé változott.”* (MM 243) A változások mögött kirajzolódik a modern ember megváltozott orientációja, mely az egyént a szükségletei közül pusztán a birtoklásra és a fogyasztásra redukálja. Az előadás egy lehetséges értelmezését kívánja adni a vázolt folyamatoknak.

**Kőrösi István**

PPKE JÁK, egyetemi docens

***A pápai enciklikák gazdasági tanítása a Rerum Novarumtól a Laudato Si-ig.***

A gazdaság túlmutat önmagán. Az embert, a társadalmat, az egyetemes közjót kell szolgálnia. A pápai enciklikák gazdasági elemzései hűen feltárva és mélyen elemezve a gazdaság és társadalom összefüggésrendszerét, bemutatják azt az utat, amely – VI. Pál kifejezésével élve - „a teljes ember fejlődésének” megvalósításához vezet. A fejlődés történelmi eszköz, hogy az ember beteljesítse Istentől kapott küldetését az Evangélium, a szeretet és igazság szellemében. A gazdasági kérdésekkel foglalkozó pápai enciklikák átfogó dimenzióba illeszkednek; az Egyház társadalmi tanításába.

Fejlődik-e vagy állandó az Egyház tanítása a gazdaságról? A pápai enciklikák a gazdasági viszonyok fejlettségi színvonalának és fejlődési tendenciáinak elemzése alapján adnak választ a fejlődés változó problémáira. A gazdasági fejlődés kulcsproblémáinak változásával alakul, fejlődik a keresztény gazdasági szemlélet és elmélet is. Állandó viszont abban, hogy az Egyház az ember Istentől kapott örök küldetésének, kibontakozásának megfelelő választ keres és ad az egyéni és a közjó összehangolása jegyében. Az alapszempontok állandók, a módszerek, eszközök, adottságok és lehetőségek változnak. Két elv; a szubszidiaritás és a szolidaritás szorosan összekapcsolódik. A szubszidiaritás az egyén és a család önállóságára, saját kezdeményezésére épít és a keresztény perszonalizmus megvalósítását ösztönzi. A szolidaritás akkor lép be, amikor az egyén, a család, a kisközösségek segítségre szorulnak, mert még vagy már nem képesek önmagukról gondoskodni. A segítség, amennyire csak lehet, az önálló talpra állás céljait hivatott szolgálni.

Minden korban a gazdasági erőforrások között a legszűkösebb, legfontosabbnak tekintett erőforrást kellett a legjobban megfizetni. A Rerum Novarumtól napjainkig a hosszú távú fejlődés igazolja, hogy történelmi időtávon a humán erőforrás, a szakképzett emberi munka felértékelődik, mert egyre inkább szükség van a nagyobb értékteremtésre (hozzáadott értékre), amit csak a kvalifikáltabb munkaerő biztosíthat. Az előadás a kiválasztott, gazdasági vonatkozású enciklikák eredeti megfogalmazásait idézve kívánja bemutatni azok máig érvényes közgazdasági üzenetét, a Rerum Novarumtól a Laudato Si-ig.

**Plenáris ülés: Az állam az ember szolgálatában (?)**

**Szalai Ákos**

PPKE JÁK, BCE KTK egyetemi docens

***A kormányzati kudarcok modellje - a Társadalmi Tanítás vakfoltja?***

Az előadás az Egyház (hagyományos, szűk értelemben vett) társadalmi tanítását, illetve az Egyház lényegesen gazdagabb teljes hagyományát állítja szembe a közgazdaságtan (különösen a közösségi döntések elméletében) bevett kormányzati kudarcok modellel. Utóbbi a kormányzat működésének állandó (mindig minden politikai rendszerben, mindig minden kormányzat alatt kisebb-nagyobb mértékben jelentkező) hatékonysági és – kisebb részt – igazságossági problémáira fókuszál. Az összehasonlítás, a két hagyomány közötti vita hat probléma köré csoportosítható:

1. Nevelés-probléma: Az Egyház társadalmi tanítása nem gazdasági tanítás. Nem is a közgazdaságtan kérdései foglalkoztatják.

2. Marxizmus-probléma: Az Egyház (köz)gazdaságilag releváns „tanítása” nem (csak) a ”társadalmi tanítás”. A társadalmi tanítás újdonsága, megkülönböztető jegye (társadalomtudományi nézőpontból) a marxizmusra (újbaloldali eszmékre) való reakció.

3. Nirvána-probléma: A közgazdaságtant, a közgazdászt nem elégítheti ki az, hogy az Egyház tanításának kereskedelemmel, pénzzel, tőkével, munkaviszonnyal (a „gazdasággal”) kapcsolatos „állításait” vegye számba.

4. Kormányzati kudarcok problémája: A közgazdaságtannak, a közgazdásznak a piac tökéletlenségei mellett az alternatív megoldások tökéletlenségeire is figyelnie kell.

5. Perspektíva-probléma: Ez a kérdés a „szűk értelemben vett” társadalmi tanításban mintha elsikkadna. Viszont az Egyház teljes hagyományában, történetében, gyakorlatában tagadhatatlanul jelen van az arra való reflexió.

6. Királytükör-érvelés: A közgazdaságtan kormányzati kudarcok modellje – éppen, mivel közgazdaságtan... – természetesen kritizálható, mint erre az Egyház hagyománya okkal hivatkozik is: az emberek preferenciáit, „szívét” is lehet alakítani, amit a hagyományos közgazdaságtan adottnak vesz.

**Schanda Balázs**

PPKE-JÁK, egyetemi tanár

***Az állam a közjó szolgálatában***

Maga a Szentírás nem tartalmaz politika- vagy állam-elméletet. Jézus Krisztus nem avatkozott be politikai konfliktusokba. Bár a Szentírás nem tartalmaz önálló államtant, ad fogódzókat az államtanhoz. Elismeri az államrendet és a hatalmat Isten akaratára vezeti vissza. Az állam olyan rendet biztosít, mely az embert lelkiismereti szinten is engedelmességre kötelezi. Az Egyház tanítóhivatala és a hittudomány a kornak megfelelő módon időről időre fogalakozott az állam és az Egyház illetékességének, a világi és az egyházi hatalom viszonyának kérdéseivel. A teológiai hagyomány az államot tisztán evilági intézménynek tekinti, melynek léte az ember természetéből következik. Az állam a természet törvényeinek alávetett; a kormányzati bölcsesség feladata az egyén és a közösség jólétének biztosítása: a közjó előmozdítása. Létezik és felismerhető tehát a közjó, mely dinamikus fogalom, nem állapot, hanem cél. Keresése és szolgálata valamennyi polgár feladata.

**Horkay Hörcher Ferenc**

*PPKE-BTK, egyetemi tanár*

***Szubszidiaritás, önkormányzás és az egyéni felelősség elve***

Miközben a katolikus egyházat kritikusai a központosított hatalmi apparátus megtestesítőjeként szereti ábrázolni, valójában azonban a katolikus egyházon belül a hierarchia, tehát az alá-fölérendeltség együtt él az egyes szinteken belül rendre megnyilvánuló önrendelkezéssel. Az előadás ezt az állítást két specifikus témán keresztül kívánja megvilágítani.

Egyrészt a szubszidiaritás elvéről lesz szó, mégpedig nem csak elméleti szinten, hanem történetileg is vizsgálva a fogalom megszületését, illetve azt, hogy miként válik a fogalom az egyházon túl is használt, sikeres társadalom- és politikai hatalomszervezési kategóriává.

Másfelől az önkormányzás és az egyéni felelősség elvének érvényesülését fogja megvizsgálni, mégpedig a katolikus egyháznak a Szovjet megszállás idején érvényesülő, kisebb, szellemileg független közösségeket bátorító stratégiájára, illetve az egykori Szolidaritás mozgalomhoz fűződő kapcsolatára térve ki. Az előadás ezen második része azt szeretné megmutatni, hogy miközben a világegyház kénytelen a nemzetközi diplomácia eszközeit használni, s akár bűnös rendszerekkel is diplomáciai kapcsolatot ápolni, az ott élő keresztény és nem keresztény emberek védelme érdekében, aközben a katolikus társadalmi tanításnak fontos eleme az egymásért és magukért felelősséget vállaló csoportok és egyének támogatása, akár veszélyes politikai helyzetekben is. E téma fontos eleme, hogy egyén és közösség nem egymással ellentétes a katolikus társadalmi tanítás szerint, hanem egymást feltételezik: az egyén rá van szorulva közösségeire, míg a közösségek helyes működésének alapja tagjainak egyéni szabadsága és felelőssége.

Az előadás hivatkozási pontját, s a felvetett kérdésekben a mércét II. János Pál tevékenysége és tanítása jelenti.

**Balázs Zoltán**

Corvinus Egyetem, egyetemi tanár

***Elhatárolások: egyház és hit versus állam, társadalom, politika a modern pápai enciklikákban***

Noha a katolikus gondolkodásmódra az intranzigenciát és a dogmatikusságot szokás jellemzőnek tartani, annak ismerői pontosan tudják, hogy itt valójában a fogalmazásmód, a stílus dogmatikus, helyesebb kifejezéssel autoritatív, nem pedig maga a mondanivaló. Az elméleti és a gyakorlati teológia is pluralista és szélsőségeket kerülő. Ennek egyik legföltűnőbb jellegzetessége az elhatárolások és megkülönböztetések, majd viszonyítások logikája. Az egyház és kapcsolata a különféle világi entitásokkal, kezdve magával a világgal, rendszeres témái a pápai megnyilatkozásoknak. A jelen tanulmányban a modern korra összpontosítok, és súlyukra tekintettel csak a legfontosabb enciklikákat veszem szemügyre, fontossága miatt kiegészítve a *Gaudium Et Spes* zsinati konstitúcióval. Az érdekel, hogy ezek a szövegek mennyiben követik ezt a megközelítést; mikor milyen elhatárolásra helyezik a hangsúlyt.

**Mike Károly**

Corvinus Egyetem, egyetemi docens

**Az ökológia, mint erkölcsi giccs, és mint prudens kormányzás**

Az esztétikai giccs a szépséget elszakítja az igazságtól: leegyszerűsíti, tagadja a valóság összetettségét, kiragadja annak egy felületi elemét, hogy a „jaj, de szép!” érzését váltsa ki a „valóban szép” értelmi belátása nélkül. Az erkölcsi giccs az erkölcsi minősítést szakítja el az igazságtól: leegyszerűsíti, tagadja a megítélt cselekvő dilemmáit, kiragadja a viselkedése valamely könnyen érthető elemét, hogy a „jaj, de helyes/helytelen!” érzését váltsa ki a „valóban helyes/helytelen” belátása nélkül. Az erkölcsi giccs hibájába esünk, amikor *alapvetően* vagy *elsősorban* a megfelelő (hangoztatott) attitűd, az „ökológiai megtérés”, az önzetlenség és a jóakarat problémáját látjuk a tágabb természeti környezetre ható egyéni és közösségi döntésekben. Ekkor ugyanis nem vetünk számot a valódi erkölcsi dilemmákkal, amik abból fakadnak, hogy (i) környezeti célok érdekében fel kell áldoznunk más jó célokat, (ii) a különböző környezeti célok elérése között is átváltás van, (iii) bizonytalan a konkrét „környezetbarát” döntéseink hozadéka és annak értékelése, ezért nem tudjuk, *mekkora* áldozatokat hozzunk, (iv) a kollektív cselekvés nehézségeivel szembesülünk. Ezek sokrétű és nehéz *prudenciális* kérdéseket vetnek fel.

Az erkölcsi giccs bár felajzhat hasznos érzelmeket, nem ad valódi erkölcsi eligazítást, sőt veszélyeket rejt magában azzal, hogy „környezetbarát” döntési alternatíváknak indokolatlanul nagy értéket tulajdonít. (i) A cselekvőket nagyobb jók feláldozására késztetheti, (ii) prudenciális döntéseket egy státuszra hozhat lényegileg rossz döntésekkel (lásd klímavédelem, fogamzásgátlás és abortusz), (iii) a személyes erkölcsi ítéletalkotást felülíró, életviszonyokba beavatkozó, totalitárius irányú kormányzati beavatkozás alapjául szolgálhat.